Michał Kokla

Michał Jan Kokla (po dworje tež Kokla-Lisak;  Michael Kockel; * 25. oktobra 1840 we Worklecach, † 29. awgusta 1922 w Chrósćicach) bě serbski burski kubler, organizator towarstwoweho žiwjenja na wsy a dołholětny zapósłanc Sakskeho krajneho sejma.

Narodźeny we Worklecach wotrosće w Chrósćicach, hdźež nan Pětr Kokla – wulkobur a piwarc w słužbje hrabje Stollberga – Lisakec kubło wobsedźeše. Wot 1852 do 1854 wopyta Tachantsku šulu w Budyšinje a bě po tym zaso w Chrósćicach žiwy. 31. meje 1870 so woženi z Marju Nazdalic z Pěskec. Z njej měještaj pjeć dźěći. Wot lěta 1866 słušeše jemu Chróšćanske kubło.

Kokla słušeše k organizatoram serbskeho towarstwoweho a burskeho hibanja w poslednjej třećinje 19. lětstotka. Hižo na 1. schadźowance serbskich studentow 1875 w Chrósćicach wustupi jako rěčnik. Bě sobuzałožer Chróšćanskeho spěwarskeho towarstwa Jednota (1872) a jeho předsyda hač do lěta 1889. Runje tak bě wobdźěleny při załoženju dźiwadłoweje skupiny Jasčanskeje Bjesady, za kotruž wobdźěłaše kruchaj Nowe korčmarstwo a Dźěd Jakub (Budyšin 1911). 1888 załoži sobu Towarstwo serbskich burow (předsyda hač do 1910), 1891 Chróšćansku nalutowarnju. 

Wot 1885 zastupowaše wólbny wokrjes 8 w Sakskim krajnym sejmje. Wón bě čłon konserwatiwneje frakcije a zakitowaše zajimy serbskich wulkoburow, zasadźowaše so pak sčasami tež za serbske narodne zajimy. W lěće 1903 załoži hromadźe ze serbskim ewangelskim zapósłancom Janom Awgustom Zobu z Čornjowa Wjesne wólbne towarstwo, zo by so wobwliwowanju wsy přez socialdemokratiju zadźěwało. Do wólbow 1909 nasta dwójna kandidatura konserwatiwnych we 8. wólbnym wokrjesu, dokelž nastupi nimo Kokle tež ekonomny radźićel Brühl, zastupujo přewažnje němskich ryćerkublerjow a Zwjazk kublerjow. Prěnjotnje chcyše Kokla swoju kandidaturu złožić, bu pak wot serbskich a němskich wolerjow přeswědčeny, tola kandidować. Za tutón čas na přikład Jakub Bart-Ćišinski hižo na jeho angažemenće za serbske zajimy dwělowaše.

Jako reakcija na załoženje Domowiny wokoło skerje doprědkarskeho Arnošta Barta, tohorunja čłon krajneho sejma, zesylnjachu katolscy wulkoburja swójsku organizaciju na wsach. Přiwšěm podpisa Kokla w nowembrje 1918 Bartowe wozjewjenje w krajnym sejmje ze žadanjom za garantowanymi prawami Serbow na jich maćeršćinu a narodnosć.

Kokla bě wot 1881 čłon Maćicy Serbskeje.

 Spisy 
 Khrósćicy – wjes a wosada. We Łužicy 2 (1883), str. 36–37
 Dźěd Jakub. Ludowa hra z lěta 1848 w 3 jednanjach. Budyšin 1911.
 Michał Hórnik, překupc a sławny serbski husler. We Łužicy 13 (1894), str. 65–66

 Žórle 

 J. Delan: Nekrolog. Časopis Maćicy Serbskeje 76 (1923), str. 206–207

 Wotkaz 
 Přinoški Michała Kokle w protokolach Sakskeho krajneho sejma na sachsendigital.de 

Kategorija:Muž
Kategorija:Rodź. 1840
Kategorija:Zemr. 1922
Kategorija:Serb
Kategorija:Zapósłanc sakskeho krajneho sejma
Kategorija:Maćicar
Kategorija:Awtor
Kategorija:Serbska literatura
Kategorija:Wosoba (Worklecy)
Kategorija:Wosoba (Chrósćicy)